“ดิสนีย์” สั่งปิดสวนสนุก “ฟลอริดา” หลังเฮอริเคน “เอียน” จ่อถล่มหนัก
“วอลท์ ดิสนีย์” เตรียมปิดสวนสนุกและสวนน้ำ หลังพายุเฮอริเคน “เอียน” พัดเข้าใกล้ชายฝั่งรัฐฟลอริดาของสหรัฐ เร่งอพยพประชาชนราว 2.5 ล้านคน
“วอลท์ ดิสนีย์” เตรียมปิดสวนสนุกและสวนน้ำ หลังพายุเฮอริเคน “เอียน” พัดเข้าใกล้ชายฝั่งรัฐฟลอริดาของสหรัฐ เร่งอพยพประชาชนราว 2.5 ล้านคน
28 ก.ย. 2565

บริษัท วอลท์ ดิสนีย์ ประกาศจะปิดสวนสนุกและสวนน้ำในวันพุธและวันพฤหัสบดี (28-29 ก.ย.) เนื่องจากพายุเฮอริเคนเอียนพัดเข้าใกล้ชายฝั่งรัฐฟลอริดาของสหรัฐอเมริกา
สำนักข่าวรอยเตอร์รายงานว่า ผู้อยู่อาศัยบริเวณชายฝั่งอ่าว (Gulf Coast) ของรัฐฟลอริดาได้อพยพขึ้นไปยังพื้นที่สูง เนื่องจากพายุเฮอริเคนเอียนจะทำให้เกิดคลื่นสูง และทำให้เกิดฝนตกหนักปริมาณมากกว่า 1 ฟุตในบางพื้นที่
โฆษกของ ดิสนีย์ ระบุว่า สวนสนุกดังกล่าวจะปิดทำการในวันพุธและวันพฤหัสบดีนี้ ซึ่งรวมถึงแอนิมอล คิงดอม, ฮอลลีวูด สตูดิโอ, เอ็ปคอท และแมจิก คิงดอม
วอลท์ ดิสนีย์ เปิดเผยก่อนหน้านี้ว่า โรงแรมบางแห่งในฟลอริดาจะปิดให้บริการไปจนถึงวันศุกร์นี้ (30 ก.ย.)
ยูนิเวอร์แซลรีสอร์ทของบริษัท คอมคาสต์ คอร์ป และ ซีเวิลด์ เอนเตอร์เทนเมนต์ ได้ประกาศปิดสวนสนุกในวันพุธและพฤหัสบดีด้วยเช่นกัน
ทั้งนี้ ชาวฟลอริดาประมาณ 2.5 ล้านคนได้ถูกสั่งให้อพยพ หรือได้รับการเตือนเกี่ยวกับพายุที่จะพัดเข้าสู่ชายฝั่งอ่าวซึ่งจะทวีความรุนแรงเป็นพายุเฮอริเคนระดับ 3 ในช่วงเย็นวันพุธ (28 ก.ย.)